Velunnari íslenskra barnabæklunarlækninga kvaddur Hinn 18. október sl. lést á Landspítalanum í Fossvogi George W. Simons barnabæklunarskurðlæknir . Útför hans var gerð frá Mosfellskirkju 26. október . Hann var kvæntur Sigrúnu Erlu Magnúsdóttur og lifir hún mann sinn . Þau hjón eignuðust tvær dætur sem báðar eru uppkomnar . Þeim mæðgum sendum við innilegar samúðarkveðjur . George Simons var tvímælalaust í hópi þekktustu barnabæklunarskurðlækna Vesturlanda . Hann fæddist 13. janúar 1935 og lauk læknanámi frá George Washington University Medical School í Washington D.C. 1960 . Að lokinni fimm ára þjónustu í bandaríska flughernum tók við sérnám í bæklunarskurðlækningum við Mayo Clinic í Rochester Minnesota en þar starfaði hann og nam frá 1965 - 1970 . Næst lá leið George til Bretlands þar sem hann nam barnabæklunarskurðlækningar í Oxford , Edinborg og London . Eftir heimkomu til Bandaríkjanna starfaði George sem sérfræðingur í barnabæklunarlækningum við Children´s Memorial Hospital í Chicago 1971 - 1974 . Hann hafði jafnframt á höndum stjórn allrar læknakennslu á bæklunardeild spítalans . Á árunum 1975 - 1978 var George Simons aðstoðarprófessor í bæklunarlækningum við University of Washington , Seattle , Washington og starfaði þá við Children´s Orthopedic Hospital í Seattle . Árið 1978 varð George Simons prófessor í bæklunarlækningum við Medical College of Wisconsin í Milwaukee . Hann var jafnframt yfirlæknir og stjórnandi bæklunardeildar Milwaukee Children´s Hospital og síðar yfirmaður alls skurðsviðs spítalans . Þessum störfum gegndi hann þar til hann varð að láta af störfum af heilsufarsástæðum á síðasta áratug liðinnar aldar . George Simons var mikill fræðimaður . Eftir hann liggja tugir greina í sérfræðiritum auk þess sem hann hefur ritað kafla í allmörgum kennslubókum í barnabæklunarlækningum . Klumbufætur voru sérstakt áhugamál hans . Hann stofnaði til fyrsta alþjóðlega þingsins um klumbufætur í Milwaukee 1990 . Næsta þing um þetta efni var síðan haldið í Amsterdam , Hollandi undir stjórn George 1996 . Í kjölfar þingsins í Milwaukee 1990 kom út bókin ? The Clubfoot ? undir ritstjórn George Simons . Í bókinni eru birt erindi sem flutt voru á þinginu ásamt umræðum sem um þau urðu og athugasemdum ritstjóra . Bókin er frábær ekki hvað síst vegna umræðukafla og athugasemda . Þar kemur glögglega fram hversu flókið viðfangsefnið er og skoðanir jafnvel fremstu sérfræðinga heimsins skiptar . Árið 1972 stofnaði Mihran O. Tachdjian prófessor og yfirlæknir við Children´s Memorial Hospital í Chicago til námskeiðs sem hann kallaði " Pediatric Orthopedic International Seminar " . Þar var á níu dögum farið yfir allar helstu nýjungar í barnabæklunarlækningum . Námskeið þetta var rómað að gæðum og var haldið árlega um tveggja áratuga skeið . George Simons var náinn samstarfsmaður Tachdjians er námskeið þessi hófust . Hann var einn stjórnanda námskeiðanna og tíður fyrirlesari meðan heilsa entist . Á starfsævi sinni hélt George Simons fjölda fyrirlestra í Bandaríkjunum , víðsvegar um Evrópu og í Austurlöndum , t.d. í Japan . Hann var því mjög vel þekktur meðal barnabæklunarlækna víða um heim og var meðal annars gerður að heiðursfélaga í félagi evrópskra barnabæklunarlækna 1986 . Það mun hafa verið um 1970 . Ég var þá kominn heim eftir sérfræðinám í Bandaríkjunum og var á helgarvakt á Landspítalanum . Hringt var í mig frá skiptiborði spítalans og mér tjáð að í anddyri spítalans væri stödd íslensk kona með unnusta sínum bandarískum lækni og langaði hana að sýna honum íslenskt sjúkrahús . Það kom því í minn hlut að rölta með þeim um spítalann og sýna þeim það helsta . Ekki hvarflaði að mér þá að hér væri upphaf frekari kynna . Áratug síðar 1979 skráði ég mig til þátttöku í " The 7 th . Pediatric Orthopedic International Seminar " sem haldið var í Chicago . Ég hafði jafnframt tryggt mér vikudvöl á Children´s Memorial Hospital í Chicago eftir námskeiðið til að fylgjast með skurðstofu - og göngudeildarstarfsemi . Á námskeiðinu hitti ég George Simons sem ég í rauninni þekkti ekkert , en hann var þá orðinn prófessor og yfirlæknir við Children´s Hospital í Milwaukee . Hann bauð mér að koma til Milwaukee eftir dvölina í Chicago ef ég hefði tíma . Ég tók því lest til Milwaukee , skráði mig inn á hótel í grennd við Children´s Hospital og hringdi síðan í prófessor Simons til að fá að vita hvenær ég mætti koma á sjúkrashúsið næsta morgun . Skemmst er frá því að segja að ég var sóttur á hótelið og drifinn heim til þeirra hjóna þar sem ég dvaldist í yfirlæti þessa daga í Milwaukee . Þetta dæmi sýnir vel þá miklu og einlægu gestrisni og vináttu sem þau hjón sýndu ætíð og gerði það að verkum að manni leið strax vel í návist þeirra . Nú fór í hönd tími vináttu og töluverðra samskipta . Þess skal þó strax getið að þar var George ætíð veitandinn en ég og íslenskir skjólstæðingar mínir þiggjendur . Alloft leitaði ég til George um álit og ráðleggingar í erfiðum og stundum sjaldgæfum sjúkdómstilfellum . Ætíð fékk ég mjög greinargóð og vel rökstudd álit send til baka . Fyrir tæpum 10 árum hugðist ég kynna mér nýjungar í skurðaðgerðum nokkurra vel þekktra bæklunarsjúkdóma barna . Ég leitaði til George Simons og bað hann að benda mér á nokkra góða spítala þar sem ég gæti kynnst slíkum aðgerðum . Síðan ætlaði ég að skrifa þessum spítölum og leita eftir leyfi til heimsókna eins og ég hafði stundum gert áður . Í svarbréfi hafði George valið fimm spítala sem hann taldi hvað besta í meðferð þessara greina . Hann hafði jafnframt talað við yfirlækna þessara stofnana og var ég boðinn velkominn í heimsókn . Varð þetta til þess að dvöl mín á þessum stöðum varð jafnvel enn notadrýgri en ella hefði orðið . Í þessari ferð naut ég aftur gestrisni þeirra hjóna í Milwaukee um nokkurra daga skeið . George Simons var í mörgu andstæða þess sem oft er talið einkenna framámenn . Hann var hæglátur , yfirvegaður og barst lítið á . Hann var ákaflega hjálpsamur og greiðvikinn . Fyrst og fremst tel ég þó að hann hafi verið metinn af samverkamönnum fyrir eljusemi og afburða þekkingu í barnabæklunarlækningum . Um hann má vissulega segja að gömlum íslenskum hætti : Hann var drengur góður .